轉庵觀趙十一聖花
作者：許及之
朝代：宋

paragraphs: 有藝者趙生，雜出逞活法。
飛走異族類，指教各馴狎。
參戲竿欲摧，險弄首將壓。
當場等嬉笑，旁觀舉震霅。
其間聖花術，殆是天下甲。
出沒鬼物驚，變幻風雨霎。
覿面喚名葩，信手如素插。
洞視空樊籠，赤立却巾帢。
居然齠齔兒，恍出虎兕柙。
脫索婦更神，倒錐目不眨。
穿楊百步間，設的兩口夾。
一箭中關捩，四坐駭汗洽。
或馳若轉輪，或舞若揮箑。
機緘孰主張，造化在噓呷。
技進無萬殊，妙用纔一掐。
儻然自胡越，誰能會鄏郟。